શિયાળામાં ગરમી મળે તેવી ચીજ ખાવી જોઈએ. બાજરો આવું જ એક અનાજ છે. આથી શિયાળામાં બાજરાના રોટલા અવશ્ય ખાવા જોઈએ. બાળકોને નાની વયથી જ બાજરો ખાવાની ટેવ પાડો. તેમાં ઘણા સ્વાસ્થ્યવર્ધક ગુણો હોય છે. બીજાની સરખામણીમાં બાજરામાં સૌથી વધુ પ્રૉટીન હોય છે. ગ્રામ્ય વિસ્તારો અને મહેનતુ માણસો તો બારેમાસ બાજરાનો સૂકો રોટલો અને ડુંગળી-લીલું મરચું ખાઈને જીવન ગુજારી શકતા હોય છે. બાજરામાં શરીર માટે જરૂરી તત્ત્વો જેમ કે મૅગ્નેશિયમ, કૅલ્શિયલ, મૅંગેનીઝ, ટ્રિપ્ટૉફેન, ફાઇબર, વિટામીન બી, એન્ટી ઑક્સિડન્ટ ભરપૂર માત્રામાં હોય છે. આદુ આમ તો બારેમાસ સારું છે, પરંતુ ઠંડીમાં તે વધુ સારું છે. શિયાળામાં તેને દાળ કે ખીચડીમાં નાખીને અથવા મુખવાસમાં કે પછી ચામાં એમ કોઈ પણ રીતે સેવન કરવાથી ખૂબ જ લાભ મળે છે. શરીરને ગરમી મળે છે અને પાચન પણ સારું થાય છે.